Баланың бетінен қақпаудың соңы қайғылы жағдайға әкеп соқтыруы мүмкін - Президент
DATE: 12:38, 05 Қазан 2023 | GMT +5
TITLE: Баланың бетінен қақпаудың соңы қайғылы жағдайға әкеп соқтыруы мүмкін - Президент
URL: https://kaz.inform.kz/news/balanin-betnen-kakpaudin-soni-kaygili-zhagdayga-akep-soktirui-mumkn-prezident-517067/
META: DATE: 12:38, 05 Қазан 2023 | GMT +5
TOTAL WORDS: 422
AUTHOR(S):
TEXT: «Төртінші мәселе. Мектеп ең қауіпсіз орынға айналуға тиіс. Мектепте балалар өздерін қай жағынан да жайлы сезінуі керек. Бөгде адамдардың мектепке кіруіне жол беруге болмайды. Сондықтан, білім ошақтарының бәріне дабыл қағу, бейнебақылау жүйесі орнатылады. Жақында Астана мектептерінің бірінде оқыс оқиға болды. Оқушы ауыр жарақат алды. Бұл жағдай білім ошақтарында қауіпсіздік талаптары толық сақталмайтынын көрсетіп отыр. Әсіресе, көп жыл бұрын салынған ескі мектептер талапқа сай емес. Министрлік әкімдіктермен бірлесіп, мектептердің қауіпсіздігін толық тексеруі керек. Сондай-ақ, жаңа мектептердің жобасын жасағанда бұл мәселе мұқият ескерілуге тиіс», - деді Президент. Сондай-ақ, Мемлекет басшысы буллинг мәселесіне тоқталып, оған тосқауыл қою қажеттігін айтты. «Өкінішке қарай, оқушылардың бір-біріне әлімжеттік, тіпті зорлық көрсетуі тыйылмай отыр. Соның кесірінен олар өз-өзіне ол жұмсауға, яғни суицидке дейін барады. Буллинг балалар мен жасөспірімдердің денсаулығына және олардың жан дүниесіне орны толмас зиянын тигізеді. Сондай-ақ, оқу үдерісіне кері әсер етеді. Балалардың әлеуметтік ортадан шеттеп қалуына, ой-санасының бұзылуына әкеп соқтырады. Мемлекет баланың құқығы мен қауіпсіздігінің қорғалуын қамтамасыз етуі керек. Сондай-ақ, буллингке біржола тосқауыл қоюы қажет», - деді Қасым-Жомарт Тоқаев. Мемлекет басшысы Президент әкімшілігіне қылмыс жасағандарды заң жүзінде жазалау үшін жағдайды түгелдей айрықша бақылауға алуды тапсырғанын мәлім етті. «Соңғы уақытта маған зорлық-зомбылық көрген балалардың атааналарынан өтініштер келіп түсіп жатыр. Ашығын айтқанда, мұндай хаттарды оқу оңай емес. Жасөспірімдердің қылмыстық психологиясы мен кейбір мұғалімдердің немқұрайлығының құрбаны болған балалардың жай-күйі жүректі ауыртады. Мен Президент әкімшілігіне қылмыс жасағандарды заң жүзінде жазалау үшін осындай жағдайлардың бәрін айрықша бақылауға алуды тапсырдым. Мұндай адамдарға басқа айтар сөзім жоқ. Ішкі істер министрлігі, Бас прокуратура балалардың қауіпсіздігіне қатысты өздеріне жүктелген міндетті дұрыс атқаруға тиіс. Бала құқықтары жөніндегі омбудсмен мұндай жағдайлардың бәрін тіркеп, маған баяндауы қажет. Қатаң шара қолданамыз. Мектептерде зорлық-зомбылық жасаушыларды басқа жолмен тоқтату мүмкін емес. Білім ошақтарында қылмыстық психологияның таралуы секілді келеңсіздікті түбірімен жою керек. Сондықтан, осы жиынға Ішкі істер министрі мен Бас прокурордың бірінші орынбасарларын арнайы шақырдым. Тапсырманың орындалуын талап етеміз. Мен кәмелетке толмағандарға зорлық-зомбылық жасаған адамдардың жазасын қатаңдатуды тапсырдым. Бұл бастама жақын арада жүзеге асады. Жалпы, балаға психологиялық қысым жасалмауына, ең алдымен, атаана жете көңіл бөлуі керек. Ондай оқиға болса, мектептегі медиация қызметі мұғалімге және ата-анаға ескертіп, кәсіби медиаторлармен бірге балаға барынша көмек беруге тиіс», - деді Президент. Мемлекет басшысы осы мәселеге қатысты ата-аналардың жауапкершілігін де еске салды. «Барша ата-анаға айтарым: балаларыңыздың зорлық-зомбылық жасауына, қоғамдық тәртіпті бұзуына ерік бермеңіздер. Әсіресе, оларды мұғалімдердің алдында қорғамаңыздар. Баланың бетінен қақпаймын деп, оның теріс қылықтарына көз жұма қараудың соңы келешекте қайғылы жағдайға әкеп соқтыруы мүмкін. Алдағы уақытта заңға қайшы әрекеттерге бармас үшін мектеп тәртібін бұзушыларға алдын алу шараларын қазір қолданған жөн», - деді Қасым-Жомарт Тоқаев. Айта кетсек, бүгін Қазақстанда Ұстаздар күні. Президент Қасым-Жомарт Тоқаев республикалық педагогтер съезінде сөз сөйледі
